3.pielikums

Nekustamo īpašumu nomas līgumam

**Vispārīgie Nojumju un Reklāmas objektu uzstādīšanas/novietošanas, uzturēšanas un nodošanas nosacījumi un kārtība**

1. Nojumes un Reklāmas objekta uzstādīšanas un nodošanas kārtība
   1. Pēc Līguma noslēgšanas saskaņā ar Līguma nosacījumiem Nomnieks veic visas nepieciešamās būvniecības dokumentācijas izstrādāšanas un saskaņošanas procedūras, t.sk. būvniecībai nepieciešamās darbības. Līgums ir pamats attiecīgo būvniecības ieceres dokumentācijas izstrādei un būvniecības veikšanai.
   2. Pirms Nojumes un Reklāmas objekta uzstādīšanas/novietošanas Puses savstarpēji saskaņo Nojumes tipu, modifikāciju un citas būtiskas prasības, piemēram, izvietošanas/novietošanas vietu sarakstu, termiņus u.tml.
   3. Gadījumā, ja nepieciešams, esošu nojumju un citu labiekārtojuma elementu, ja tādi ir izvietoti Nekustamajā īpašumā un traucē Nojumes un Reklāmas objekta uzstādīšanai/novietošanai, demontāžu veic Rīgas valstspilsētas pašvaldības Ārtelpas un mobilitātes departaments.
   4. Sabiedriskā transporta pieturvietā esošo seguma atjaunošanu, kas saistīta ar Nojumes un Reklāmas objekta būvniecību un uzstādīšanu, veic Nomnieks par saviem līdzekļiem.
   5. Pieturvietā esošo seguma izbūvi un uzturēšanu, remontu veic Rīgas valstspilsētas pašvaldības Ārtelpas un mobilitātes departaments par saviem līdzekļiem.
   6. Nomnieks vienā attiecīgajā Nojumē var izvietot ne vairāk kā divus Reklāmas objektus atbilstoši Tehniskās specifikācijas prasībām.
   7. Visus sagatavošanas un uzturēšanas darbus pirms Nojumes un Reklāmas objekta uzstādīšanas/novietošanas veic Nomnieks, tajā skaitā Nojumes pamatu izbūvi, seguma atjaunošanu u.tml.
   8. Pirmā izvietotā Nojume uzskatāma kā Nojumes prototips, kuru dabā saskaņo Iznomātājs. Ja Iznomātājs konstatē neatbilstības Tehniskajai specifikācijai, tad Iznomātājs par tām informē Nomnieku. Nomniekam konstatētās neatbilstības ir jānovērš, nepieļaujot to atkārtošanos turpmāk izvietotajās Nojumēs.
   9. Par katras uzstādītās Nojumes un Reklāmas objekta atbilstību Tehniskajai specifikācijai Puses paraksta attiecīgu nodošanas — pieņemšanas aktu.
   10. Nomnieks ir atbildīgs par Nojumju un Reklāmas objektu atbilstību spēkā esošo normatīvo aktu prasībām, t.sk. visu Nojumju un Reklāmas objektu uzstādīšanai un turpmākai lietošanai nepieciešamo saskaņojumu saņemšanu.
2. Nojumju un Reklāmas objektu lietošana un uzturēšana
   1. Nojumju un Reklāmas objektu uzturēšanu veic Nomnieks. Nomnieks visā Līguma termiņa darbības laikā nodrošina Nojumes un Reklāmas objekta drošu ekspluatāciju un izcilu vizuālo kvalitāti, vizuālas pievilcības zaudēšanas gadījumā (piemēram, rūsa, krāsas defekti, stikla defekti u.c.) pēc Iznomātāja pieprasījuma veic attiecīgas Nojumes un Reklāmas objekta vai to elementu nomaiņu.
   2. Nomnieks veic t.sk. ekstensīva zaļā jumta ar seduma augu klājumu uzturēšanu funkcionējošā stāvoklī.
   3. Nomniekam ir pienākums pastāvīgi veikt izvietoto Nojumju un Reklāmas objektu regulāru stikla virsmu mazgāšanu un uzkopšanu vismaz reizi nedēļā, metāla un citu virsmu mazgāšanu un uzkopšanu vismaz reizi mēnesī. Virsmu mazgāšanas un uzkopšanas mērķis ir nodrošināt izcilu vizuālo kvalitāti un tīrību visām virsmām, tādēļ šajā punktā minētais virsmu tīrīšanas biežums var tikt mainīts atbilstoši Iznomātāja norādījumiem. Nomnieka pienākums ir izmantot videi draudzīgus cieto virsmu tīrīšanas līdzekļus, piemēram, produktiem ir jāatbilst Eiropas Savienības ekomarķējuma kritērijiem par cietā seguma tīrīšanas līdzekļiem (ES 2017/1217) attiecībā uz aizliegtām vielām, kuras nedrīkst būt iekļautas produkta sastāvā nekādā koncentrācijā, vai ierobežota lietojuma vielām, kur nedrīkst būt pārsniegta norādītā koncentrācija, un toksicitāti ūdens organismiem vai ekvivalenti.
   4. Nomnieks atbilstoši Tehniskajā specifikācijā noteiktajam diennakts tumšajā laikā nodrošina Nojumi ar nepārtrauktu apgaismojumu (t.sk. apgaismojuma nodrošināšanai ir pieļaujama arī saules paneļu izvietošana Nojumes jumta konstrukcijā).
   5. Elektrības patēriņa maksājumu par Nojumes izgaismošanu veic Rīgas valstspilsētas pašvaldība. Elektrības patēriņa maksājumu par Reklāmas stenda nodrošināšanu ar elektrību veic Nomnieks. Elektrības pieslēgumu Nomnieks nodrošina ar atbilstošu risinājumu, lai elektrības patēriņa maksājumus Nomnieks un Rīgas valstspilsētas pašvaldība var apmaksāt atbilstoši skaitītāja rādījumiem.
   6. Nojumes un Reklāmas objekta bojājumi (piemēram, bojāts stikls, konstrukcija u.tml.) jānovērš pēc iespējas ātrāk, bet ne vēlāk kā 3 (trīs) dienu laikā no bojājuma pieteikuma saņemšanas. Nelegāli grafiti krāsojumi jānovērš ne vēlāk kā 24 (divdesmit četru) stundu laikā no pieteikuma saņemšanas brīža. Pieteikums uzskatāms par saņemtu no brīža, kad tas nosūtīts Nomniekam uz Līgumā vai citu Pušu starpā saskaņoto un norādīto e-pasta adresi.
   7. Nomnieks nodrošina iespēju piekļūt Nojumes konstrukcijām un nerada šķēršļus Iznomātājam, piemēram, uzstādot informācijas tablo un citus viedos risinājumus saskaņā ar Tehniskajā specifikācijā noteikto.
3. Nojumju un Reklāmas objektu demontēšanas kārtība
   1. Pēc Līguma darbības beigām Nomniekam Līgumā noteiktajā kārtībā un termiņos ir pienākums demontēt Nojumes un Reklāmas objektus, ja Puses nav vienojušās citādi.
   2. Ja Nomnieks atbilstoši Līguma noteiktajā kārtībā un termiņos nav pilnībā demontējis Nojumes un Reklāmas objektus, Iznomātājs patur sev tiesību demontāžu veikšanai pieaicināt trešo personu un Nomniekam ir pienākums apmaksāt ar demontāžu saistītos izdevumus, pamatojoties uz Iznomātāja izrakstītu rēķinu, rēķinā norādītajā termiņā, ja Puses nav vienojušās citādi.
   3. Par Nojumju un Reklāmas objektu demontāžu Puses paraksta attiecīgu aktu.